Propunere de REGULAMENT AL CONSILIULUI privind deschiderea și modul de gestionare a unor contingente tarifare autonome ale Uniunii la importul anumitor produse pescărești în Insulele Canare din 2014 până în 2020 /* COM/2013/0552 final - 2013/0266 (CNS) */





EXPUNERE DE MOTIVE Contextul propunerii Motivele și obiectivele propunerii Articolul 2 din Regulamentul (CE) nr. 645/2008 al Consiliului din 8 iulie 2008 privind deschiderea și modul de gestionare a unor contingente tarifare comunitare autonome la importul anumitor produse pescărești în Insulele Canare. Guvernul Regatului Spaniei a solicitat prelungirea măsurilor prevăzute în regulamentul menționat. Situația geografică excepțională a Insulelor Canare în raport cu sursele de aprovizionare cu produse pescărești esențiale pentru consumul intern antrenează costuri care reprezintă o povară semnificativă pentru acest sector. Efectele negative ale acestui handicap natural pot fi remediate prin suspendarea temporară a taxelor vamale la importul produselor în cauză din țări terțe. Reducerile propuse ale taxelor de import, în combinație cu alte măsuri specifice pentru regiunile ultraperiferice, vor ajuta Insulele Canare să depășească dificultățile structurale cu care se confruntă. Contextul general Insulele Canare fac parte din regiunile ultraperiferice ale Uniunii Europene, pentru care pot fi prevăzute măsuri speciale, conform articolului 349 din Tratatul privind funcționarea Uniunii Europene, în vederea depășirii dezavantajelor economice cu care se confruntă aceste regiuni din cauza poziției lor geografice. Din 1991, Uniunea Europeană a suspendat parțial sau în totalitate taxele din Tariful Vamal Comun la importul anumitor produse pescărești în Insulele Canare. Următoarele regulamente au fost adoptate, în trecut, pentru suspendarea taxelor vamale la importul de produse pescărești în Insulele Canare: a) Regulamentul (CEE) nr. 1911/91 al Consiliului din 26 iunie 1991 privind aplicarea dispozițiilor dreptului comunitar în Insulele Canare; b) Regulamentul (CEE) nr. 3621/92 al Consiliului din 14 decembrie 1992 de suspendare temporară a taxelor autonome din Tariful Vamal Comun la importul anumitor produse pescărești în Insulele Canare; c) Regulamentul (CE) nr. 704/2002 al Consiliului din 25 martie 2002 privind suspendarea temporară a drepturilor autonome din Tariful Vamal Comun la importul unui anumit număr de produse industriale, precum și deschiderea și modul de gestionare a contingentelor tarifare comunitare autonome la importul anumitor produse pescărești în Insulele Canare; și d) Regulamentul (CE) nr. 645/2008 al Consiliului din 8 iulie 2008 privind deschiderea și modul de gestionare a unor contingente tarifare comunitare autonome la importul anumitor produse pescărești în Insulele Canare. Dispoziții existente privind reducerile tarifare autonome Regulamentul (CE) nr. 645/2008 al Consiliului din 8 iulie 2008 privind deschiderea și modul de gestionare a unor contingente tarifare comunitare autonome la importul anumitor produse pescărești în Insulele Canare expiră în data de 31 decembrie 2013. Reduceri tarifare similare (suspendări) se aplică și în cazul importurilor anumitor produse industriale în Insulele Canare. Acestea sunt puse în aplicare prin Regulamentul (UE) nr. 1386/2011 al Consiliului din 19 decembrie 2011 privind suspendarea temporară a taxelor autonome din Tariful vamal comun asupra importurilor anumitor produse industriale în Insulele Canare. Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului din 30 ianuarie 2006 (regulamentul „POSEI”) prevede un regim specific de aprovizionare având drept scop atenuarea costurilor suplimentare pentru aprovizionarea cu produse esențiale pentru consumul uman, pentru prelucrare și ca inputuri agricole. În cadrul acestui regim de aprovizionare, importurile anumitor produse agricole provenind din țări terțe sunt scutite de taxe. Acest regulament se aplică tuturor regiunilor menționate la articolul 349 din Tratatul privind funcționarea Uniunii Europene, inclusiv Insulelor Canare. Coerența cu celelalte politici și obiective ale Uniunii Contingentele tarifare scutite de taxe vamale propuse trebuie considerate, în materie de sprijin pentru industria pescuitului din Insulele Canare, ca fiind complementare altor măsuri, mai exact regimului de compensare a costurilor suplimentare apărute la comercializarea anumitor produse pescărești din regiunile ultraperiferice [Regulamentul (CE) nr. 791/2007 al Consiliului din 21 mai 2007]. Prezenta propunere este totodată în concordanță cu politicile Uniunii, în special cu politica comună în domeniul pescuitului. Consultarea părților interesate și evaluarea impactului Consultarea părților interesate Articolul 2 din Regulamentul (CE) nr. 645/2008 al Consiliului prevede obligația autorităților spaniole de a prezenta două rapoarte de punere în aplicare (în mai 2010 și în mai 2012) și obligația Comisiei de a evalua efectul măsurilor după primirea acestor rapoarte. Autoritățile spaniole și-au îndeplinit aceste obligații de raportare și au prezentat două rapoarte: unul în iulie 2010 și unul în iunie 2012. Comisia a solicitat informații suplimentare necesare pentru examinarea efectelor măsurilor, conform celor prevăzute în regulament. Autoritățile spaniole au furnizat informațiile solicitate, ceea ce i-a permis Comisiei să finalizeze examinarea măsurilor. Obținerea și utilizarea expertizei În cadrul evaluării a fost utilizat și raportul de evaluare[1] privind regimul de compensare pus în aplicare prin Regulamentul (CE) nr. 791/2007 al Consiliului. Acest raport de evaluare oferă informații pertinente privind Insulele Canare, în domenii care sunt relevante atunci când se examinează efectele contingentelor tarifare (de exemplu, populația, structura sectorului pescuitului, producția, prelucrarea și comercializarea peștelui). Raportul tratează totodată interacțiunile posibile dintre contingentele tarifare pentru produsele pescărești și regimul de compensare aplicat în Insulele Canare în virtutea Regulamentului (CE) nr. 791/2007. A fost utilizat de asemenea și raportul[2] din 2009 de evaluare a programelor POSEI și a măsurilor specifice în favoarea insulelor mici din Marea Egee. Acest raport, care prezintă informații faptice despre economia Insulelor Canare, furnizează și o analiză a interacțiunii dintre măsurile care permit importul fără taxe vamale al anumitor produse agricole și sprijinul financiar din partea UE pentru agricultura locală. Evaluarea impactului Având în vedere domeniul de aplicare foarte limitat al măsurilor și faptul că propunerea se referă la continuarea unor măsuri care au fost aplicate în trecut, efectuarea unei evaluări a impactului nu prezintă nicio valoare adăugată. Examinarea rapoartelor prezentate de autoritățile spaniole a oferit baza necesară pentru pregătirea propunerii Comisiei. Elementele juridice ale propunerii Rezumatul acțiunii propuse Prelungirea contingentelor tarifare autonome existente pentru o nouă perioadă de 7 ani, și anume din 2014 până în 2020. Această perioadă de 7 ani sincronizează măsurile cu alte acțiuni ale Uniunii în favoarea Insulelor Canare, în particular cu cele propuse în contextul propunerii Comisiei privind Fondul european pentru pescuit și afaceri maritime[3]. Temeiul juridic Articolul 349 din Tratatul privind funcționarea Uniunii Europene. Principiul subsidiarității Propunerea intră în sfera competenței exclusive a Uniunii. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Contingentele tarifare propuse ar acoperi nevoile pieței interne a Insulelor Canare, garantând, în același timp, că fluxurile importurilor cu taxe reduse în Uniune rămân previzibile și pot fi identificate cu precizie. Suspendarea taxelor vamale se aplică numai anumitor produse pescărești, pentru un volum limitat și pentru o perioadă limitată. Efectele măsurilor sunt de asemenea circumscrise, având în vedere că produsele sunt destinate exclusiv pieței din Insulele Canare. Sarcina administrativă pentru autoritățile naționale și regionale ale statelor membre și pentru serviciile Comisiei este redusă la un nivel minim, în special în ceea ce privește rapoartele care trebuie prezentate cu privire la implementarea măsurilor. Alegerea instrumentelor Instrumente propuse: Regulament. Pentru implementarea acestui gen de măsuri, tratatul nu permite utilizarea altor tipuri de instrumente. Implicații bugetare Propunerea are implicații asupra bugetului Uniunii, întrucât suspendarea taxelor vamale va duce la o pierdere de venituri pentru resursele proprii ale Uniunii. Informații suplimentare Propunerea include o clauză de reexaminare. Propunerea include o clauză privind încetarea de drept a efectelor juridice. 2013/0266 (CNS) Propunere de REGULAMENT AL CONSILIULUI privind deschiderea și modul de gestionare a unor contingente tarifare autonome ale Uniunii la importul anumitor produse pescărești în Insulele Canare din 2014 până în 2020 CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 349, având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Parlamentului European[4], având în vedere avizul Comitetului Economic și Social European[5], având în vedere avizul Comitetului Regiunilor[6], hotărând în conformitate cu o procedură legislativă specială, întrucât: (1) Situația geografică excepțională a Insulelor Canare în raport cu sursele de aprovizionare cu anumite produse pescărești esențiale pentru consumul intern antrenează costuri suplimentare pentru acest sector. Acest handicap natural, recunoscut la articolul 349 din tratat, cauzat de insularitate, depărtare și poziția ultraperiferică, poate fi remediat, printre altele, prin suspendarea temporară a taxelor vamale la importul produselor în cauză din țări terțe, în cadrul unor contingente tarifare autonome ale Uniunii de volum corespunzător. (2) Regulamentul (CE) nr. 645/2008 al Consiliului[7] prevede deschiderea și modul de gestionare a unor contingente tarifare comunitare autonome la importul anumitor produse pescărești în Insulele Canare pentru perioada 1 ianuarie 2007 – 31 decembrie 2013. (3) În septembrie 2012, Spania a solicitat prelungirea contingentelor tarifare ale Uniunii la importul anumitor produse pescărești în Insulele Canare, în conformitate cu articolul 349 din tratat. (4) Autoritățile spaniole au prezentat în iulie 2010 și iunie 2012 rapoarte cu privire la implementarea măsurilor menționate la articolul 3 din Regulamentul (CE) nr. 645/2008. Comisia a examinat impactul măsurilor pe baza rapoartelor respective. (5) Rapoartele prezentate de autoritățile spaniole includ informații privind rata de utilizare a contingentelor tarifare pentru perioada 2007-2011. Aceste informații arată că, în medie, în perioada menționată, contingentul tarifar cu numărul de ordine 09.2997 a fost utilizat aproape în întregime și contingentul tarifar cu numărul de ordine 09.2651 nu a fost epuizat. (6) Întrucât contingentul tarifar cu numărul de ordine 09.2997 a fost utilizat aproape în întregime și neepuizarea contingentului tarifar cu numărul de ordine 09.2651 poate fi legată de factori temporari și exogeni, este necesar ca volumul contingentelor să fie fixat la același nivel. (7) Scăderea puternică a cererii locale de produse acoperite de contingentul tarifar 09.2651, cauzată de condițiile economice dificile din Insulele Canare în urma crizei economice și financiare, ar putea explica subutilizarea acestui contingent. (8) Deschiderea unor contingente tarifare similare celor deschise prin Regulamentul (CE) nr. 645/2008 al Consiliului pentru anumite produse pescărești este justificată, deoarece acestea ar acoperi nevoile pieței interne a Insulelor Canare, garantând, în același timp, că fluxurile importurilor cu taxe reduse în Uniune rămân previzibile și pot fi identificate cu precizie. (9) Prin urmare, pentru a le oferi operatorilor economici o perspectivă pe termen lung astfel încât să atingă un nivel al activităților care să permită stabilizarea mediului economic și social din insule, este oportun să se prelungească pentru o perioadă suplimentară contingentul tarifar autonom al taxelor din Tariful Vamal Comun pentru anumite mărfuri prevăzute în anexa la Regulamentul (CE) nr. 645/2008. (10) Pentru a se evita subminarea integrității și a coerenței pieței interne, ar trebui luate măsuri care să garanteze faptul că produsele pescărești pentru care se acordă suspendarea sunt destinate exclusiv pieței interne a Insulelor Canare. (11) Este necesar să se ia măsuri pentru a garanta informarea periodică a Comisiei cu privire la volumul importurilor în cauză, astfel încât aceasta să poată lua, dacă este cazul, măsuri pentru a împiedica orice mișcare speculativă sau orice deviere a traficului comercial. (12) Pentru a asigura condiții uniforme de implementare a prezentului regulament, este necesar să i se atribuie Comisiei competențe de executare care să-i permită să retragă temporar suspendarea în cazul devierii traficului comercial. Competențele respective trebuie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[8]. (13) Dispozițiile care urmează să fie adoptate ar trebui să asigure continuitatea măsurilor prevăzute în Regulamentul (CE) nr. 645/2008, ADOPTĂ PREZENTUL REGULAMENT: Articolul 1 1. De la 1 ianuarie 2014 până la 31 decembrie 2020, taxele din Tariful Vamal Comun aplicabile importurilor în Insulele Canare de produse pescărești menționate în anexă se suspendă în totalitate pentru cantitatea indicată în anexa respectivă. 2. Suspendarea menționată la alineatul (1) se acordă exclusiv pentru produsele destinate pieței interne din Insulele Canare. Ea nu se aplică decât produselor pescărești care sunt descărcate de pe o navă sau dintr-o aeronavă înainte ca declarația vamală de punere în liberă circulație să fie prezentată autorităților vamale din Insulele Canare. Articolul 2 Contingentele tarifare prevăzute la articolul 1 se gestionează în conformitate cu articolele 308a, 308b și 308c alineatul (1) din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar[9]. Articolul 3 Până la 30 iunie 2019, Comisia examinează impactul măsurilor prevăzute la articolul 1 și, pe baza rezultatelor acestei examinări, prezintă eventualele propuneri pertinente pentru perioada de după 2020. Articolul 4 1. În cazul în care Comisia are motive să considere că o suspendare prevăzută în prezentul regulament a condus la devierea traficului comercial pentru un anumit produs, aceasta poate să adopte acte de punere în aplicare prin care să retragă temporar suspendarea pentru o perioadă care să nu depășească 12 luni. Respectivele acte de punere în aplicare se adoptă în conformitate cu procedura de examinare menționată la articolul 5 alineatul (2). Taxele vamale la importul produselor pentru care suspendarea a fost retrasă temporar sunt acoperite de o garanție, iar punerea în liberă circulație a produselor în cauză în Comunitatea Insulelor Canare este condiționată de furnizarea unei astfel de garanții. 2. În perioada de 12 luni menționată la alineatul (1), Consiliul, la propunerea Comisiei și după consultarea Parlamentului European, adoptă o decizie definitivă referitoare la menținerea sau la retragerea suspendării. Dacă suspendarea este retrasă, taxele vamale acoperite de garanție se percep definitiv. 3. Dacă în perioada de 12 luni nu este adoptată nicio decizie definitivă în conformitate cu alineatul (2), garanțiile constituite se eliberează. Articolul 5 1. Comisia este asistată de Comitetul Codului Vamal, instituit prin articolul 247a alineatul (1) din Regulamentul (CEE) nr. 2913/92[10]. Comitetul respectiv este un comitet în sensul Regulamentului (UE) nr. 182/2011. 2. Atunci când se face trimitere la prezentul alineat, se aplică articolul 5 din Regulamentul (UE) nr. 182/2011. Articolul 6 Comisia și autoritățile vamale ale statelor membre cooperează îndeaproape pentru a garanta gestionarea și controlul adecvat al aplicării prezentului regulament. Articolul 7 Prezentul regulament intră în vigoare în a treia zi de la data publicării în Jurnalul Oficial al Uniunii Europene. Prezentul regulament se aplică de la 1 ianuarie 2014 până la 31 decembrie 2020. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele ANEXĂ Număr de ordine || Codul NC || Descriere || Volumul contingentului (în tone) || Taxă contingentară (%) 09.2997 || 0303 || Pești congelați, cu excepția fileurilor de pește și a cărnii de pește de la poziția 0304 || 15 000 || 0 0304 || Fileuri de pește și carne de pește (chiar tocată), proaspete, refrigerate sau congelate 09.2651 || 0306 || Crustacee, atât decorticate, cât și nedecorticate, vii, proaspete, refrigerate, congelate, uscate, sărate sau în saramură; crustacee afumate, atât decorticate, cât și nedecorticate, atât fierte, cât și nefierte înainte sau în timpul afumării; crustacee nedecorticate, fierte în apă sau în aburi, chiar refrigerate, congelate, uscate, sărate sau în saramură; făină, pudră și aglomerate sub formă de pelete de crustacee, adecvate pentru consumul uman || 15 000 || 0 0307 || Moluște, separate sau nu de cochilie, vii, proaspete, refrigerate, congelate, uscate, sărate sau în saramură; moluște afumate, separate sau nu de cochilie, atât fierte, cât și nefierte înainte sau în timpul afumării; făină, pudră și aglomerate sub formă de pelete de moluște, adecvate pentru consumul uman 0308 || Nevertebrate acvatice, altele decât crustaceele și moluștele, vii, proaspete, refrigerate, congelate, uscate, sărate sau în saramură; nevertebrate acvatice afumate, altele decât crustaceele și moluștele, atât fierte, cât și nefierte înainte sau în timpul afumării; făină, pudră și aglomerate sub formă de pelete de nevertebrate acvatice, altele decât crustaceele și moluștele, adecvate pentru consumul uman FI ȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI 1. TITLUL PROPUNERII: Propunere de Regulament al Consiliului privind deschiderea și modul de gestionare a unor contingente tarifare autonome ale Uniunii la importul anumitor produse pescărești în Insulele Canare 2. LINII BUGETARE: Capitolul și articolul: capitolul 12, articolul 120. Suma înscrisă în buget pentru exercițiul financiar 2013: 18 631 800 000 EUR 3. IMPACTUL FINANCIAR ¨ Propunerea nu are implicații financiare X Propunerea nu are impact financiar asupra cheltuielilor, dar are un impact financiar asupra veniturilor - efectul este următorul: (milioane EUR cu o zecimală) || || Linia bugetară || Venituri || Perioada, începând cu zz/ll/aaaa || [Anii 2014-2020] Articolul 120 || Impact asupra resurselor proprii || 1.1.2014 – 31.12.2020 || - 9,1/an 4. MĂSURI ANTIFRAUDĂ Dispozițiile privind gestionarea contingentelor tarifare includ și măsurile necesare pentru prevenirea fraudelor și a neregulilor (aplicarea controalelor prevăzute în Codul Vamal Comunitar și în normele de aplicare ale acestuia). 5. ALTE OBSERVAȚII Costul estimat al operațiunii Metoda de calculare a costului total al operațiunii Pe baza celor mai recente statistici complete (2012), pierderea anuală de venituri care decurge din aplicarea prezentului regulament poate fi estimată la 12,1 milioane EUR (a se vedea tabelul de mai jos). Suma indicată a fost calculată, în general, pe baza nivelurilor taxelor vamale aplicate națiunii cele mai favorizate (MFN) și reprezintă un nivel maxim, deoarece Uniunea aplică taxe vamale mai mici la importurile provenind din anumite țări. Prin urmare, pierderea reală de venituri tinde să reprezinte sume mai mici, dat fiind că taxele vamale MFN nu se aplică în mod constant. Nr. de ordine || Volumul contingentului (tone) || Preț estimat (EUR/tonă) || Taxă MFN (%) || Taxă contingentară (%) || Taxe nepercepute pe an (EUR) 09.2997 || 15 000 t || 3 076 || 11 (taxă medie) || 0 || 5 076 052 09.2651 || 15 000 t || 4 547 || 10.3 (taxă medie) || 0 || 7 025 452 Total || || || || || 12 101 503 Pierderea totală de venituri în comparație cu absența contingentelor tarifare este estimată la: 12 101 503 EUR. Pierderea de venituri din resursele proprii tradiționale se compensează din contribuțiile statelor membre vărsate pe baza venitului național brut. [1] „Évaluation des mesures prévues dans les régions ultrapériphériques sous le règlement (CE) n° 791/2007- rapport final” — iulie 2012 — MARE contract MARE/2010/11. În curs de publicare. [2] „Évaluation des mesures mises en œuvre en faveur des régions ultrapériphériques (POSEI) et des petites îles de la mer Égée dans le cadre de la politique agricole commune”, contract nr. 30-CE — 0233430/0094. Document disponibil la adresa: http://ec.europa.eu/agriculture/eval/reports/posei/index_fr.htm [3] Propunere de REGULAMENT AL PARLAMENTULUI EUROPEAN ȘI AL CONSILIULUI privind Fondul european pentru pescuit și afaceri maritime [de abrogare a Regulamentului (CE) nr. 1198/2006 al Consiliului, a Regulamentului (CE) nr. 861/2006 al Consiliului și a Regulamentului (UE) nr. XXX/2011 al Consiliului privind politica maritimă integrată], COM(2011) 804 final, 2.12.2011. [4] JO C , , p. . [5] JO C , , p. . [6] JO C , , p. . [7] JO L 180, 9.7.2008, p. 1. [8] JO L 55, 28.2.2011, p. 13. [9] JO L 253, 11.10.1993, p. 1. [10] JO L 302, 19.10.1992, p. 1.